૮૦ ટકા ફિલ્મ-પ્રોડકશન કંપનીની ઑફિસ અંધેરીમાં છે. એન્ટરટેઇનમેન્ટ ઇન્ડસ્ટ્રીના એસ્ટૅબ્લિશ્ડ એવા ૭૦ ટકાથી વધુ ઍક્ટર, ટેક્નિશ્યન અને ડિરેક્ટર અંધેરીમાં રહે છે અને આજુબાજુનાં સબબ્ર્સમાં રહેતા સ્ટ્રગલર અને ફ્રેશર પણ સવારથી રાત સુધી અંધેરીમાં જ હોય છે. મુંબઈ જે એન્ટરટેઇનમેન્ટ ઇન્ડસ્ટ્રીને કારણે આટલું જાણીતું થયું છે એ જ એન્ટરટેઇનમેન્ટ ઇન્ડસ્ટ્રીને સાચવી રાખનારા અંધેરી પર કૉર્પોરેશન સહેજ પણ ધ્યાન દેતું નથી. લિન્ક રોડની ફૂટપાથ પર રીતસર ફેરિયાઓનું રાજ ચાલે છે. મહાલક્ષ્મી ઇન્ડસ્ટ્રિયલ એસ્ટેટની આજુબાજુનો એરિયા એટલો ગંદકીવાળો છે કે તમે ત્યાં જઈને પાંચ મિનિટ પણ ઊભા ન રહી શકો. રાત પડ્યે આ વિસ્તારમાં ફૂડની લારીઓ આવીને રસ્તાની ગંદકી વચ્ચે ગોઠવાય જાય છે, પણ કૉર્પોરેશનનું હેલ્થ-ડિપાર્ટમેન્ટ ક્યારેય આવીને તેમને હટાવતું નથી. આને કારણે જે બીમારી ફેલાતી હશે એના આંકડા ક્યારેય બહાર નથી આવતા, પણ જો કોઈ મોટો રોગચાળો ફાટશે તો બહુ બધા લોકોનો જીવ જશે.